paragraph_text: Komunisti su izložili svoj stav da oni moraju imati predsjednika, istaknuvši da je KP organizirala i vodila NOB čije je terete snosila. Nisu htjeli pristati na promjenu političkih odnosa, jer se su smatrali "da bi reakcija pomislila da komunisti moraju činiti ustupke". Držali su da "Ako je narod do sada imao povjerenje u rad komunista, imat će ga sigurno i ubuduće." Željeli su poslati poruku da nema povratka na staro. Obrazlagali su da i kad bi se dalo mjesto predsjednika Vlade HSS-ovom čovjeku, da bi se reklo "da se komunisti kamufliraju i da je član Izvršnog odbora HSS marioneta u rukama komunista" te je Bakarić zaključio "bolje da kod naših neprijatelja ostane strah, da naša Vlada bude »pesnica za reakciju«". Karlo Mrazović i Marko Belinić dali su izjave u duhu da su prošla vremena kad se baukom komunizma plašilo "narod Hrvatske" te da "Narod više ne dijeli komunistu od Hrvata, jer komunisti nisu anacionalni."